ธปท.ช่วยธนาคารกลางพม่าพัฒนาการเงิน
ธปท.ลงนามความเข้าใจช่วยเหลือธนาคารกลางพม่า พัฒนาทักษะพนักงานและระบบการเงิน
19 มิ.ย. 2555

ธปท.ลงนามความเข้าใจช่วยเหลือธนาคารกลางพม่า พัฒนาทักษะพนักงานและระบบการเงิน 
นายประสาร ไตรรัตน์วรกุล ผู้ว่าการ ธนาคารแห่งประเทศไทย (ธปท.) และ นายตาน เย  (Mr. Than Nyein) ผู้ว่าการ ธนาคารกลางเมียนมาร์ (Central Bank of Myanmar - CBM) ได้ร่วมลงนามในบันทึกความเข้าใจ(MoU) การให้ความร่วมมือและช่วยเหลือทางวิชาการ (Technical Assistance -TA) แก่ธนาคารกลางเมียนมาร์ เพื่อเสริมสร้างความรู้และทักษะความชำนาญด้านการธนาคารกลางแก่พนักงาน CBM ซึ่งจะเป็นประโยชน์ต่อการพัฒนาระบบการเงินและโครงสร้างเศรษฐกิจของสหภาพเมียนมาร์ รวมถึงการรวมกลุ่มของประชาคมอาเซียน(เออีซี)ในระยะข้างหน้า
“การร่วมมือครั้งนี้ ธปท.จะเป็นหนึ่งคณะที่จะเข้าช่วยแนะนำธนาคารกลางเมียนมาร์ ไม่ใช่เราเข้าไปช่วยประเทศเดียว เป็นการช่วยกันพัฒนา ยกระดับในภูมิภาค เป็นการช่วยในหลายรูปแบบ เช่น อาจจะเป็นผู้ให้ความช่วยเหลือ CBM โดยตรง หรือ ร่วมกับองค์กรอื่นทั้งภายในและภายนอกประเทศ เช่น ให้คำแนะนำประเด็นด้านนโยบาย การแลกเปลี่ยนประสบการณ์ การให้คำปรึกษา การศึกษาดูงาน การให้ทุนการศึกษาแก่พนักงาน เป็นต้น เราก็อยากให้ชีวิตความเป็นอยู่เข้าดีขึ้น ซึ่งถ้าระบบการเงินดีการค้าขายระหว่างเราก็ดีด้วย อย่าลืมว่าไทยเป็นคู่ค้ารายใหญ่ที่สุดของพม่า” นายประสารกล่าว